ఆన్‌లైన్‌లో రూ.25,000 కోట్ల వ్యాపారం
- వచ్చే పండుగ సీజన్‌లో అంచనా : అసోచామ్‌ సర్వే
న్యూఢిల్లీ : త్వరలో ప్రారంభం కానున్న పండుగ సీజన్‌లో ఆన్‌లైన్‌ వ్యాపారం 25 శాతం పైగా పెరిగి రూ.25,000 కోట్లకు చేరనుందని ప్రముఖ పారిశ్రామికవేత్తల అసోసియేషన్‌ అసోచామ్‌ ఒక సర్వేలో అంచనా వేసింది. పండుగల నేపథ్యంలో కంపెనీలు సరికొత్త ఆఫర్‌లతో కొనుగోలుదారుడే లక్ష్యంగా ప్రకటించే ఆఫర్లు తమ వ్యాపార వృద్ధికి దోహదం చేయనున్నాయని పేర్కొంది. గత ఏడాది ఇదే సమయంలో రూ.20,000 కోట్ల వ్యాపారం జరిగిందని అసోచామ్‌ సెక్రటరీ జనరల్‌ డిఎస్‌ రవత్‌ పేర్కొన్నారు. దీంతో పోల్చితే ప్రస్తుత పండుగ సీజన్‌లో మరో 25 శాతం అమ్మకాలు పెరుగనున్నాయని అంచనా వేశారు. ఇక శనివారంతో ప్రారంభం కానున్న నవరాత్రి సందర్భంగా రికార్డు స్థాయిలో కొనుగోలు నమోదు అంచనాలు ఉన్నప్పటికీ..'పితృపక్ష' కారణంగా చాలా మంది కొనుగోలు ప్రణాళికలు వాయిదా వేసుకోవచ్చునని విశ్లేషకులు అభిప్రాయపడినట్టు అసోచామ్‌ పేర్కొంది. ప్రముఖ నగరాల్లోని వివిధ రంగాల్లో పనిచేస్తున్న 25-40 వయస్సున్న 2,500 మంది వర్కింగ్‌ ప్రొఫెషనల్స్‌ ఈ సర్వేలో పాల్గొన్నట్టు అసోచామ్‌ వెల్లడించింది. ఈ సర్వే ముంబయి, ఆహ్మాదాబాద్‌, బెంగళూరు, చెన్నై, ఢిల్లీ(ఎన్‌సీిఆర్‌), హైదరాబాద్‌, ఇండోర్‌, జైపూర్‌, కొల్‌కత్తా, లక్నో నగరాల్లో చేసినట్టు వివరించింది. ఈ సర్వేలో పాల్గొన్న వారిలో 60శాతం మంది గంటల కొద్ది లైన్‌లో నిలబడి షాపింగ్‌ చేసేదాని కంటే ఆన్‌లైన్‌ షాపింగ్‌కు మొగ్గుచూపుతుండగా..మిగిలిన వారు నేరుగా ఔట్‌లెట్స్‌కి వెళ్లానున్నట్టు ఈ రిపోర్టు నివేదించింది. ఈ-కామర్స్‌ సంస్థల్లో లభించే బట్టల దగ్గర నుంచి కాస్మాటిక్స్‌, జ్యువెలరీ, మొబైల్స్‌, ల్యాప్‌టాప్‌, టెలివిజన్‌ వస్తువులపై లభ్యమయ్యే డిస్కౌంట్స్‌ను బట్టి వినియోగదారులు కొనుగోలుకు ఆసక్తి చూపే అవకాశం ఉంది. ఇకపోతే ముఖ్యంగా పేమెంట్స్‌ పద్ధతి, డెలివరీ, మంచి ఆఫర్‌ల లాంటి పలు అంశాలు కీలకం కానున్నట్టు ఈ సర్వేలో తెలింది. ఈ విశ్లేషణలో భాగంగా అసోచామ్‌ వివిధ రంగాల నిపుణలతో పాటు ఆధునిక పరిశోధన, అనాలటిక్స్‌, డిజిటల్‌ ఇంటెలిజెన్స్‌ సర్వీసెస్‌ ఇతర అంశాలను కూడా పరిగణలోకి తీసుకున్నట్లు పేర్కొంది.
మీ స్నేహితులకు రికమెండ్ చెయ్యండి